CELEX: 32017R0186
Language: mt
Date: 2017-02-02 00:00:00
Title: Regolament ta' Implimentazzjoni tal-Kummissjoni (UE) 2017/186 tat-2 ta' Frar 2017 li jistabbilixxi l-kundizzjonijiet speċifiċi li japplikaw għall-introduzzjoni fl-Unjoni ta' konsenji minn ċerti pajjiżi terzi minħabba l-kontaminazzjoni mikrobijoloġika u li jemenda r-Regolament (KE) Nru 669/2009 (Test b'rilevanza għaż-ŻEE. )

3.2.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 29/24
               
            REGOLAMENT TA' IMPLIMENTAZZJONI TAL-KUMMISSJONI (UE) 2017/186
      tat-2 ta' Frar 2017
      li jistabbilixxi l-kundizzjonijiet speċifiċi li japplikaw għall-introduzzjoni fl-Unjoni ta' konsenji minn ċerti pajjiżi terzi minħabba l-kontaminazzjoni mikrobijoloġika u li jemenda r-Regolament (KE) Nru 669/2009
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u li jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1)(b)(ii) tiegħu,
      Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-verifiki uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u b'mod partikolari l-Artikolu 15(5) tiegħu,
      Billi:
      
                  (1)
               
               
                  L-Artikolu 53 tar-Regolament (KE) Nru 178/2002 jipprevedi l-possibbiltà li jiġu adottati miżuri ta' emerġenza tal-Unjoni xierqa għall-ikel importat minn pajjiż terz biex jitħarsu s-saħħa tal-bniedem, is-saħħa tal-annimali u l-ambjent, meta jkun ċar li jeżisti riskju serju li ma jkunx jista' jiġi kkontrollat b'mod sodisfaċenti permezz ta' miżuri li jieħdu l-Istati Membri individwali.
               
            
                  (2)
               
               
                  L-Artikolu 11 tar-Regolament (KE) Nru 178/2002 jeżiġi li l-ikel li jiġi impurtat fl-Unjoni biex hemmhekk jitqiegħed fis-suq għandu jikkonforma mar-rekwiżiti rilevanti tal-liġi dwar l-ikel jew mal-kundizzjonijiet li l-Unjoni tqis li huma għallinqas ekwivalenti għal dawk ir-rekwiżiti, jew fejn jeżisti ftehim speċifiku bejn l-Unjoni u l-pajjiż ta' esportazzjoni, mar-rekwiżiti f'dak il-ftehim.
               
            
                  (3)
               
               
                  Ir-Regolament (KE) Nru 852/2004 tal-Parlament Ewropew u tal-Kunsill (3) jistabbilixxi r-regoli ġenerali dwar l-iġjene tal-prodotti tal-ikel għall-operaturi tan-negozji tal-ikel.
               
            
                  (4)
               
               
                  L-Artikolu 11 tar-Regolament (KE) Nru 882/2004 jistabbilixxi r-rekwiżiti għall-metodi ta' kampjunar u ta' analiżi li għandhom jintużaw fil-kuntest tal-verifiki uffiċjali.
               
            
                  (5)
               
               
                  L-Artikolu 14 tar-Regolament (KE) Nru 178/2002 jistipula li l-ikel li ma jkunx sikur ma għandux jitqiegħed fis-suq. Skont ir-Regolament (KE) Nru 882/2004, l-Awtoritajiet Kompetenti jridu jivverifikaw il-konformità tal-operaturi tan-negozji tal-ikel mal-leġiżlazzjoni tal-Unjoni.
               
            
                  (6)
               
               
                  Ir-Regolament tal-Kummissjoni (KE) Nru 669/2009 (4) jistabbilixxi r-regoli dwar iż-żieda fil-livell ta' verifiki uffiċjali fuq l-importazzjoni ta' ċertu għalf u ikel ta' oriġini mhux mill-annimali, li huwa elenkat fl-Anness I ta' dak ir-Regolament.
               
            
                  (7)
               
               
                  Għal ħafna snin kien hemm frekwenza għolja ta' nuqqas ta' konformità minħabba kwistjonijiet ta' nuqqas ta' sikurezza taż-żerriegħa tal-ġunġlien (“Żerriegħa tas-Sesamum”) u tal-weraq tal-betel (“Piper betle L.”) mill-Indja. Għalhekk fl-2014 ġiet stabbilita żieda fil-frekwenza tal-verifiki uffiċjali meta jiġu importati dawn l-oġġetti tal-ikel fir-rigward tas-Salmonella spp. Madankollu, dawn il-verifiki miżjuda kkonfermaw il-frekwenza għolja tan-nuqqas ta' konformità ta' dawn l-oġġetti tal-ikel mas-sikurezza mikrobijoloġika minħabba s-Salmonella spp. Għaldaqstant, l-importazzjoni ta' dawn l-oġġetti tal-ikel tikkostitwixxi riskju serju għas-saħħa pubblika fl-Unjoni u jeħtieġ li jiġu adottati miżuri ta' emerġenza tal-Unjoni.
               
            
                  (8)
               
               
                  Jenħtieġu l-garanziji mingħand l-awtoritajiet kompetenti tal-pajjiżi esportaturi li dawk l-oġġetti tal-ikel ikunu ġew prodotti skont id-dispożizzjonijiet stabbiliti fir-Regolament (KE) Nru 852/2004 biex titħares is-saħħa tal-bniedem fl-Unjoni. Biex ikun żgurat l-infurzar armonizzat tal-verifiki fuq l-importazzjonijiet madwar l-Unjoni, kull konsenja ta' dan it-tip ta' ikel għandu jkollha magħha ċertifikat tas-saħħa ffirmat mill-awtoritajiet kompetenti tal-pajjiż esportatur, u jkollha wkoll ir-riżultati tat-testijiet analitiċi li jiggarantixxu li l-konsenja tteħdulha l-kampjuni li ġew analizzati għall-preżenza ta' patoġeni mikrobijoloġiċi u r-riżultati kienu tajbin.
               
            
                  (9)
               
               
                  L-Artikolu 6 tar-Regolament (KE) Nru 669/2009 jistipula li l-operaturi tan-negozji tal-ikel li jkunu responsabbli mill-konsenji għandhom jibagħtu notifika minn qabel lill-punt tad-dħul magħżul meta jkunu se jaslu dawn il-konsenji u deskrizzjoni tagħhom.
               
            
                  (10)
               
               
                  L-Artikolu 8 tar-Regolament (KE) Nru 669/2009 jeżiġi fir-rigward taż-żieda fil-livell tal-verifiki uffiċjali, li dawn il-verifiki għandhom isiru fuq id-dokumenti, fuq l-identità u għandhom jinkludu wkoll verifiki fiżiċi. Il-verifiki tad-dokumenti jridu jitwettqu mingħajr dewmien fuq il-konsenji kollha mhux iktar tard minn jumejn tax-xogħol mill-wasla fil-punt tad-dħul magħżul, u l-verifiki tal-identità u fiżiċi, fost dawn l-analiżi f'laboratorju, iridu jitwettqu skont il-frekwenzi stabbiliti fl-Anness I ta' dak ir-Regolament.
               
            
                  (11)
               
               
                  Biex ikunu żgurati organizzazzjoni effiċjenti u verifiki fuq l-importazzjoni armonizzati fil-livell tal-Unjoni rigward il-preżenza ta' patoġeni mikrobijoloġiċi f'ċerti oġġetti tal-ikel minn ċerti pajjiżi terzi, jeħtieġ li jiġu stabbiliti kundizzjonijiet speċifiċi għall-importazzjoni ta' dawn l-oġġetti tal-ikel. Għall-fini taċ-ċarezza legali, jixraq li l-oġġetti tal-ikel kollha li joriġinaw minn pajjiżi terzi li huma suġġetti għal kundizzjonijiet speċifiċi minħabba riskji mikrobijoloġiċi jinġabru f'Regolament wieħed. Għaldaqstant, id-dispożizzjonijiet rigward il-weraq tal-Betel mill-Indja stabbiliti fir-Regolament ta' Implimentazzjoni tal-Kummissjoni (UE) 2016/166 (5) jeħtieġ li jiddaħħlu f'dan ir-Regolament u li r-Regolament (KE) Nru 669/2009 jiġi emendat skont dan.
               
            
                  (12)
               
               
                  Jeħtieġ li r-Regolament ta' Implimentazzjoni (UE) 2016/166 jitħassar u simultanjament jiġi sostitwit b'Regolament iktar ġenerali li jistabbilixxi d-dispożizzjonijiet dwar l-importazzjoni ta' ċerti oġġetti tal-ikel minn ċerti pajjiżi terzi minħabba l-kontaminazzjoni mikrobijoloġika.
               
            
                  (13)
               
               
                  Il-miżuri stipulati f'dan ir-Regolament jikkonformaw mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DAN IR-REGOLAMENT:
      Artikolu 1
      Is-suġġett u l-kamp ta' applikazzjoni
      Dan ir-Regolament għandu japplika għall-introduzzjoni tal-oġġetti tal-ikel elenkati fl-Anness I.
      Artikolu 2
      Definizzjonijiet
      Għall-finijiet ta' dan ir-Regolament, għandhom japplikaw id-definizzjonijiet stabbiliti fl-Artikoli 2 u 3 tar-Regolament (KE) Nru 178/2002, fl-Artikolu 2 tar-Regolament (KE) Nru 882/2004 u fl-Artikolu 3 tar-Regolament (KE) Nru 669/2009.
      Artikolu 3
      L-introduzzjoni fl-Unjoni
      L-operatur tan-negozju tal-ikel għandu jiżgura li:
      
                  (a)
               
               
                  Il-konsenji tal-oġġetti tal-ikel imsemmija fl-Anness I (“ikel”) jistgħu jiġu importati fl-Unjoni biss skont il-proċeduri stabbiliti f'dan ir-Regolament.
               
            
                  (b)
               
               
                  Il-konsenji tal-ikel jistgħu jiddaħlu fl-Unjoni biss mill-punt tad-dħul magħżul.
               
            Artikolu 4
      Ir-riżultati tal-kampjunar u tal-analiżi li jakkumpanjaw il-konsenja
      1.   Kull konsenja ta' ikel għandha tkun akkumpanjata mir-riżultati tal-kampjunar u tal-analiżi li jkunu twettqu mill-awtorità kompetenti tal-pajjiż minn fejn ikun intbagħat li jkunu vverifikaw l-assenza tal-periklu speċifikat fl-Anness I.
      2.   Il-kampjunar u l-analiżi msemmija fil-paragrafu 1 għandhom jitwettqu skont it-Titolu II tal-Kapitolu III “Metodi ta' kampjonar u analiżi” tar-Regolament (KE) Nru 882/2004. B'mod partikolari, il-kampjunar għandu jitwettaq skont l-istandards rilevanti tal-ISO (International Organisation for Standardisation) u skont il-linji gwida tal-Codex Alimentarius li jintużaw bħala referenza u l-analiżi għas-Salmonella għandha titwettaq skont il-metodu ta' referenza EN/ISO 6579 (l-aktar verżjoni aġġornata riċenti tal-metodu ta' detezzjoni) jew metodu vvalidat bi tqabbil miegħu skont il-protokoll stabbilit fl-EN/ISO 16140 jew protokolli simili oħra aċċettati internazzjonalment.
      Artikolu 5
      Iċ-ċertifikat tas-saħħa
      1.   Il-konsenji tal-oġġetti tal-ikel elenkati fl-Anness I għandu jkollhom magħhom ukoll ċertifikat tas-saħħa skont il-mudell stabbilit fl-Anness III.
      2.   Jeħtieġ li ċ-ċertifikat tas-saħħa jkun iffirmat u ttimbrat minn rappreżentant awtorizzat tal-awtorità kompetenti tal-pajjiż terż minn fejn tkun intbagħtet il-konsenja.
      3.   Iċ-ċertifikat tas-saħħa u l-hemżiet li jkun hemm miegħu għandhom jinkitbu bil-lingwa uffiċjali, jew b'waħda mil-lingwi uffiċjali tal-Istat Membru fejn jinsab il-post tad-dħul magħżul. Madankollu, l-Istat Membru tal-post tad-dħul magħżul għandu l-fakultà li jaċċetta li ċ-ċertifikati tas-saħħa jinkitbu b'lingwa uffiċjali oħra tal-Unjoni.
      4.   Iċ-ċertifikat tas-saħħa għandu jkun validu għal erba' xhur wara d-data tal-ħruġ tiegħu, iżda għal mhux iktar minn sitt xhur wara d-data tal-aħħar analiżi mikrobijoloġika tal-laboratorju.
      Artikolu 6
      L-identifikazzjoni
      Kull konsenja tal-ikel għandha tkun identifikabbli permezz ta' kodiċi ta' identifikazzjoni (kodiċi tal-konsenja) li jikkorrispondi mal-kodiċi ta' identifikazzjoni msemmi fir-riżultati tal-kampjunar u l-analiżi msemmija fl-Artikolu 4 u fiċ-ċertifikat tas-saħħa msemmi fl-Artikolu 5. Kull borża individwali, jew kull forma oħra ta' imballaġġ tal-konsenja għandha tiġi identifikata b'dak il-kodiċi.
      Artikolu 7
      Notifika minn qabel dwar il-wasla tal-konsenji
      1.   L-operaturi tan-negozji tal-ikel jew ir-rappreżentanti tagħhom għandhom javżaw minn qabel lill-awtorità kompetenti fil-PDM, id-data u l-ħin tal-wasla reali mistennija tal-konsenji tal-ikel u javżaw dwar it-tip ta' konsenja li tkun.
      2.   Biex jagħtu notifika minn qabel il-wasla tal-konsenja, l-operaturi tan-negozji tal-ikel jew ir-rappreżentanti tagħhom għandhom jimlew il-Parti I tad-dokument komuni tad-dħul (“DKD”) u jibgħat dak id-dokument lill-awtorità kompetenti tal-post tad-dħul magħżul mill-inqas jum tax-xogħol wieħed qabel il-wasla reali tal-konsenja.
      3.   Biex jimlew id-DKD, l-operaturi tan-negozji tal-ikel jew ir-rappreżentanti tagħhom għandhom jużaw in-noti ta' gwida għad-DKD stabbiliti fl-Anness II tar-Regolament (KE) Nru 669/2009.
      4.   Iċ-ċertifikat tas-saħħa għandu jinkiteb bil-lingwa uffiċjali, jew b'waħda mil-lingwi uffiċjali tal-Istat Membru fejn jinsab il-PDM. Madankollu, l-Istat Membru tal-PDM għandu l-fakultà li jaċċetta li d-dokumenti tad-dħul komuni jinkitbu b'lingwa uffiċjali oħra tal-Unjoni.
      Artikolu 8
      Il-verifiki uffiċjali
      1.   L-awtorità kompetenti fil-PDM għandha tagħmel spezzjonijiet tad-dokumenti ta' kull kunsenja tal-oġġetti tal-ikel biex taċċerta l-konformità mar-rekwiżiti stabbiliti fl-Artikoli 4 u 5.
      2.   L-ispezzjonijiet fiżiċi u tal-identità li jsiru fuq l-oġġetti tal-ikel għandhom isiru skont l-Artikoli 8, 9 u 19 tar-Regolament (KE) Nru 669/2009 bil-frekwenza stabbilita fl-Anness II ta' dan ir-Regolament.
      3.   Meta konsenja ta' ikel ma jkollhiex magħha r-riżultati tal-kampjunar u l-analiżi msemmija fl-Artikolu 4 u ċ-ċertifikat tas-saħħa msemmi fl-Artikolu 5, jew jekk dawk ir-riżultati jew dak iċ-ċertifikat ma jikkonformawx mar-rekwiżiti stipulati f'dan ir-Regolament, il-konsenja ma għandhiex tiddaħħal fl-Unjoni u għandha tintbagħat lura lejn il-pajjiż terz minn fejn tkun oriġinat, jew tinqered.
      4.   Wara li jitlestew il-verifiki tal-identità u l-verifiki fiżiċi, l-awtoritajiet kompetenti għandhom:
      
                  (a)
               
               
                  Jimlew l-entrati rilevanti tal-Parti II tad-DKD;
               
            
                  (b)
               
               
                  Jehmżu r-riżultati tat-teħid tal-kampjuni u tal-analiżi mwettqa skont il-paragrafu 2 ta' dan l-Artikolu;
               
            
                  (c)
               
               
                  Jagħtu numru ta' referenza lid-DKD;
               
            
                  (d)
               
               
                  Jittimbraw u jiffirmaw il-kopja oriġinali tad-DKD;
               
            
                  (e)
               
               
                  Jagħmlu u jżommu kopja tad-DKD iffirmat u ttimbrat.
               
            5.   L-oriġinali tad-DKD u taċ-ċertifikat tas-saħħa msemmi fl-Artikolu 5, flimkien mar-riżultati tat-teħid tal-kampjuni u tal-analiżi msemmijin fl-Artikolu 4 għandhom jakkumpanjaw il-kunsenja matul it-trasportazzjoni, sa ma tiġi rilaxxata għaċ-ċirkolazzjoni libera. F'każ ta' awtorizzazzjoni biex il-konsenji jkomplu fil-vjaġġ tagħhom skont ir-riżultati tal-ispezzjonijiet fiżiċi, għandha tinħareġ kopja ċċertifikata tal-oriġinal tad-DKD. Fejn tingħata l-awtorizzazzjoni, l-awtorità kompetenti fil-PDM għandha tinnotifika lill-awtorità kompetenti fil-punt tad-destinazzjoni u għandhom isiru l-arranġamenti xierqa biex ikun żgurat li l-konsenja tibqa' taħt il-kontroll kontinwu tal-awtoritajiet kompetenti u li ma tkunx tista' titbagħbas bl-ebda mod sakemm joħorġu r-riżultati tal-verifiki fiżiċi.
      Artikolu 9
      Il-qsim ta' konsenja
      1.   Il-konsenji ma għandhomx jinqasmu qabel ma jkunu tlestew il-verifiki kollha, u d-DKD ikun imtela kollu mill-awtoritajiet kompetenti tal-PDM kif stipulat fl-Artikolu 8.
      2.   Fil-każ li wara dan, tinqasam il-konsenja, għandha tintbagħat kopja awtentikata tad-DKD ma' kull parti tal-konsenja tul it-trasportazzjoni tagħha sakemm din tiġi rrilaxxata għaċ-ċirkolazzjoni libera.
      Artikolu 10
      Ir-rilaxx għaċ-ċirkolazzjoni libera
      Ir-rilaxx tal-konsenji tal-ikel elenkat fl-Anness I għaċ-ċirkolazzjoni libera għandu jkun suġġett għall-preżentazzjoni ta' DKD (fiżikament jew b'mod elettroniku), mill-operaturi tan-negozji tal-ikel jew mir-rappreżentanti tagħhom lill-awtoritajiet tad-dwana, li jkun imtela kif suppost mill-awtorità kompetenti tal-PDM hekk kif il-verifiki uffiċjali kollha jkunu twettqu u jkunu magħrufa r-riżultati favorevoli tal-ispezzjonijiet fiżiċi, meta dawn jintalbu. L-awtoritajiet doganali għandhom jirrilaxxaw il-konsenja għaċ-ċirkolazzjoni libera biss jekk l-awtorità kompetenti tindika deċiżjoni favorevoli għal dan fil-kaxxa II.14 u tiffirma fil-kaxxa II.21 tad-DKD.
      Artikolu 11
      Nuqqas ta' konformità
      Jekk il-verifiki uffiċjali jistabbilixxu li hemm nuqqas ta' konformità mad-dispożizzjonijiet rilevanti tar-Regolament (KE) Nru 852/2004, l-awtorità kompetenti tal-PDM għandha timla l-Parti III tad-DKD u għandha tieħu l-azzjoni skont id-dispożizzjonijiet tal-Artikoli 19, 20 u 21 tar-Regolament (KE) Nru 882/2004.
      Artikolu 12
      Rapporti
      L-Istati Membri, għandhom jippreżentaw rapport lill-Kummissjoni tar-riżultati analitiċi kollha tal-konsenji tal-ikel skont l-Artikolu 8 ta' dan ir-Regolament.
      Dak ir-rapport għandu jkopri perjodu ta' sitt xhur u jintbagħat kull sentejn sal-aħħar tax-xahar wara kull semestru.
      Ir-rapport għandu jinkludi l-informazzjoni li ġejja:
      
                  (a)
               
               
                  L-għadd ta' konsenji li ddaħħlu, u d-daqs ta' kull konsenja skont il-piż nett tagħha, u l-pajjiż ta' oriġini ta' kull waħda minnhom;
               
            
                  (b)
               
               
                  L-għadd ta' konsenji li minnhom ittieħdu l-kampjuni għall-analiżi;
               
            
                  (c)
               
               
                  Ir-riżultati tal-verifiki tal-identità u tal-verifiki fiżiċi msemmija fl-Artikolu 8(2).
               
            Artikolu 13
      L-ispejjeż
      L-ispejjeż kollha li jirriżultaw mill-verifiki uffiċjali msemmija fl-Artikolu 8, li jinkludu t-teħid tal-kampjuni, l-analiżi, il-ħżin u kull miżura li tittieħed jekk jinsab nuqqas ta' konformità kif imsemmi fl-Artikolu 11, għandhom jitħallsu mill-operaturi tan-negozji tal-ikel.
      Artikolu 14
      Miżuri tranżizzjonali
      L-Istati Membri għandhom jawtorizzaw id-dħul tal-konsenji tal-ikel li jkunu ħarġu mill-pajjiż tal-ispedizzjoni qabel id-data tad-dħul fis-seħħ ta' dan ir-Regolament mingħajr iċ-ċertifikat tas-saħħa msemmi fl-Artikolu 5 u mingħajr ir-riżultati tal-kampjunar u tal-analiżi msemmija fl-Artikolu 4.
      Artikolu 15
      Revoka
      Ir-Regolament ta' Implimentazzjoni (UE) Nru 2016/166 tħassar.
      Artikolu 16
      Emenda tar-Regolament (KE) Nru 669/2009
      Ir-Regolament (KE) Nru 669/2009 huwa emendat skont l-Anness IV ta' dan ir-Regolament.
      Artikolu 17
      Id-dħul fis-seħħ
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-2 ta' Frar 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 31, 1.2.2002, p. 1.
      
         (2)  ĠU L 165, 30.4.2004, p. 1.
      
         (3)  Ir-Regolament (KE) Nru 852/2004 tal-Parlament Ewropew u tal-Kunsill tad-29 ta' April 2004 dwar l-iġjene tal-oġġetti tal-ikel (ĠU L 139, 30.4.2004, p. 1).
      
         (4)  Ir-Regolament tal-Kummissjoni (KE) Nru 669/2009 tal-24 ta' Lulju 2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-verifiki uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali u li jemenda d-Deċiżjoni 2006/504/KE (ĠU L 194, 25.7.2009, p. 11).
      
         (5)  Ir-Regolament ta' Implimentazzjoni tal-Kummissjoni (UE) 2016/166 tat-8 ta' Frar 2016 li jistabbilixxi l-kundizzjonijiet speċifiċi applikabbli għall-importazzjoni ta' oġġetti tal-ikel li fihom il-weraq tal-betel (“Piper Betle”) mill-Indja u li jemenda r-Regolament (KE) Nru 669/2009 (ĠU L 32, 9.2.2016, p. 143).
      
         ANNESS I
         
            Il-lista tal-oġġetti tal-ikel imsemmija fl-Artikolu 1
         
         
                     Oġġett tal-ikel
                     (użu maħsub)
                  
                  
                     Kodiċi NM (1)
                     
                  
                  
                     Suddiviżjoni tat-TARIC
                  
                  
                     Pajjiż tal-oriġini
                  
                  
                     Periklu
                  
               
                     Ġulġlien (Żerriegħa tas-Sesamum)
                     
                        
                           (Ikel — frisk jew imkessaħ)
                        
                     
                  
                  
                     1207 40 90 
                  
                  
                      
                  
                  
                     L-Indja (IN)
                  
                  
                     
                        Salmonella
                     
                  
               
                     Weraq tal-betel (Piper betle L.)
                     
                        
                           (Ikel)
                        
                     
                  
                  
                     ex 1404 90 00 
                  
                  
                     10
                  
                  
                     L-Indja (IN)
                  
                  
                     
                        Salmonella
                     
                  
               
            (1)  Meta jkun jeħtieġ li jiġu eżaminati biss ċerti prodotti li jidħlu taħt xi kodiċi NM li fih ma teżisti ebda suddiviżjoni speċifika, il-kodiċi NM jiġi mmarkat bl-ittri “ex” quddiemu.
      
      
         ANNESS II
         
            Il-frekwenza tal-verifiki fiżiċi u tal-identità fil-punt tad-dħul magħżul (PDM), skont l-Artikolu 8(2), fuq l-oġġetti tal-ikel imsemmijin fl-Artikolu 1
         
         
                     Oġġett tal-ikel
                     (użu maħsub)
                  
                  
                     Kodiċi NM (1)
                     
                  
                  
                     Suddiviżjoni tat-TARIC
                  
                  
                     Pajjiż tal-oriġini
                  
                  
                     Periklu
                  
                  
                     Frekwenza tal-verifiki fiżiċi u tal-identità (%)
                  
               
                     Ġulġlien (Żerriegħa tas-Sesamum)
                     
                        
                           (Ikel — frisk jew imkessaħ)
                        
                     
                  
                  
                     1207 40 90 
                  
                  
                      
                  
                  
                     L-Indja (IN)
                  
                  
                     
                        Salmonella
                         (2)
                     
                  
                  
                     20
                  
               
                     Weraq tal-betel (Piper betle L.)
                     
                        
                           (Ikel)
                        
                     
                  
                  
                     ex 1404 90 00 
                  
                  
                     10
                  
                  
                     L-Indja (IN)
                  
                  
                     
                        Salmonella
                         (2)
                     
                  
                  
                     10
                  
               
            (1)  Meta jkun jeħtieġ li jiġu eżaminati biss ċerti prodotti li jidħlu taħt xi kodiċi NM li fih ma teżisti ebda suddiviżjoni speċifika, il-kodiċi NM jiġi mmarkat bl-ittri “ex” quddiemu.
         
            (2)  Il-metodu ta' referenza EN/ISO 6579 (l-aktar verżjoni aġġornata tal-metodu ta' detezzjoni) jew metodu mqabbel miegħu biex jiġi vvalidat skont l-aktar protokoll reċenti stabbilit fl-EN/ISO 16140 jew protokolli simili oħrajn aċċettati internazzjonalment.
      
      
         ANNESS III
         
            Iċ-ċertifikat tas-saħħa għall-introduzzjoni fl-Unjoni Ewropea tal-weraq tal-betel u tal-ġulġlien mill-Indja
         
         
            
         Test ta 'immaġni
         
            PAJJIŻ:
            Ċertifikat tas-saħħa għall-introduzzjoni fl-UE
            Parti I: Dettalji tal-konsenja mibgħuta
            I.1. Speditur
            Isem
            Indirizz
            Pajjiż
            In-numru tat-telefown
            I.2. In-numru ta’ referenza taċ-ċertifikat
            I.2.a.
            I.3. L-Awtorità Ċentrali Kompetenti
            I.4. L-Awtorità Lokali Kompetenti
            I.5. Destinatarju
            Isem
            Indirizz
            Pajjiż
            In-numru tat-telefown
            I.6.
            I.7. Pajjiż tal-oriġini
            Kodiċi ISO
            I.8. Ir-reġjun tal-oriġini
            Kodiċi
            I.9. Il-pajjiż tad-destinazzjoni
            Kodiċi ISO
            I.10.
            I.11. Post tal-oriġini
            Isem
            Indirizz
            I.12.
            I.13. Post tat-tagħbija
            Indirizz
            I.14. Id-data tat-tluq Il-ħin tat-tluq
            I.15. Il-mezz tat-trasport
            Ajruplan Vapur Vagun tal-ferrovija
            Vettura tat-triq Mezz ieħor
            Identifikazzjoni:
            Dokument:
            I.16. Punt tad-dħul magħżul fl-UE
            I.17. Nru/nri tas-CITES
            I.18. Deskrizzjoni tal-prodott
            I.19. Kodiċi tal-prodott (Kodiċi tas-sistema armonizzata)
            I.20. Kwantità
         
         
            
         Test ta 'immaġni
         
            I.21.
            I.22. Għadd ta’ pakketti
            I.23. Nru tas-Siġill/Kontenitur
            I.24.
            I.25. Prodotti ċċertifikati bħala:
            Għall-konsum mill-bniedem
            I.26.
            I.27. Għall-importazzjoni jew għad-dħul fl-UE
            I.28. Identifikazzjoni tal-prodott
            Isem il-prodott
            Tip ta’ imballaġġ
            Għadd ta’ pakketti
            Piż nett
         
         
            
         Test ta 'immaġni
         
            PAJJIŻ:
            Parti II: Ċertifikazzjoni
            II. Informazzjoni dwar is-saħħa
            II.a. In-numru ta’ referenza taċ-ċertifikat
            II.b.
            II.1. Attestazzjoni tas-saħħa
            Jien hawn taħt iffirmat, ir-rappreżentant awtorizzat tal-awtorità kompetenti, niddikjara li naf id-dispożizzjonijiet rilevanti tar-Regolamenti (KE) Nru 852/2004 u (KE) Nru 882/2004, u b’dan niċċertifika li:
            II.1.1. L-ikel fil-konsenja deskritta fil-Parti I ġie prodott f’kundizzjonijiet li jikkonformaw mar-Regolament (KE) Nru 852/2004;
            II.1.2. It-teħid tal-kampjuni u l-analiżi fuq din il-konsenja skont l-Artikolu 4 tar-Regolament ta’ Implimentazzjoni (UE) 2017/186 saru fil- (id-data), ġew soġġetti għall-analiżi tal-laboratorju fil- (id-data) fil- (isem il-laboratorju).
            Id-dettalji tat-teħid tal-kampjuni, il-metodi tal-analiżi li ntużaw u r-riżultati kollha li juru li ma nstabitx is-Salmonella f’25 g. huma mehmużin.
            Noti:
            Dan iċ-ċertifikat tas-saħħa huwa validu għal 4 xhur wara li jinħareġ.
            Parti I: Kaxxa I.19: Uża l-kodiċi rilevanti tas-Sistema Armonizzata (SA) tal-Organizzazzjoni Dinjija tad-Dwana: 14049000 għall-weraq tal-Betel (Piper betle L.) u 1207 40 90 għall-ġulġlien (żerriegħa tas-Sesamum)
            Ir-rappreżentant awtorizzat tal-awtorità kompetenti
            Isem (b’ittri kapitali): Il-kwalifika u t-titlu:
            Data: Firma:
            Timbru:
         
      
      
         ANNESS IV
         Fl-Anness I tar-Regolament (KE) Nru 669/2009, tħassret din l-entrata:
         
            
                        “Żerriegħa tas-Sesamum
                        
                           
                              (Ikel — frisk jew imkessaħ)
                           
                        
                     
                     
                        1207 40 90 
                     
                     
                         
                     
                     
                        L-Indja (IN)
                     
                     
                        
                           Salmonella (12)
                     
                     
                        20”